ခင်သက်တင်

ဒေါ်ခင်သက်တင် (၅ နိုဝင်ဘာ ၁၈၉၈–၂၅ အောက်တိုဘာ ၁၉၆၈) သည် မြန်မာအမျိုးသမီး လူမှုဝန်ထမ်းအဖွဲ့အစည်းများတွင် ပါဝင်ခဲ့သူ ဝဏ္ဏကျော်ထင်ဘွဲ့ရ တစ်ဦး ဖြစ်သည်။ ဒေါ်ခင်သက်တင်ကို ၅ နိုဝင်ဘာ ၁၈၉၈ တွင် မန္တလေးတိုင်း၊ ကျောက်ဆည်ခရိုင်၊ မြစ်သားမြို့နယ်၊ ဒရယ်ခေါင်းကျေးရွာ၌ လက်ဖတင်နင် ကာနယ် ဂျေအိပ်(ချ်)ဆီးဝဲလ်နှင့် ဒေါ်ဒေါ်စောတို့က ဖွားမြင်သည်။ ငယ်စဉ်က မန္တလေး၊ ဝက်စလီယန်ကျောင်း၊ ရန်ကုန် စိန်မေရီ ဒိုင်အိုကွန်ဗင့်ကျောင်း (ယခုအမှတ် ၁ အထက၊ ပန်းဘဲတန်း)တို့တွင် ပညာ ဆည်းပူးသည်။ ဗိသုကာ စည်သူ ဦးတင်နှင့် လက်ထပ်ကာ သား ၇ ဦး၊ သမီး ၅ ဦး ထွန်းကားသည်။ ဆရာဗိသုကာ ခင်မောင်ရင်၏ အဒေါ်အရင်း တော်စပ်သည်။ အသက် ၇၀ အရွယ် ၂၅ အောက်တိုဘာ ၁၉၆၈၊ ည ၁၁ နာရီ ၃၅ မိနစ်တွင် ကွယ်လွန်သည်။

ဒုတိယကမ္ဘာစစ်ကြီး မဖြစ်ပွားမီကပင်၊ ဒေါ်ခင်သက်တင်သည် လူမှုဝန်ထမ်းအဖွဲ့အစည်းများ၌ တက်ကြွစွာ ပါဝင်ပြီး စစ်ကြိုခေတ်မှ စ၍ အမျိုးသမီးကယ်ဆယ်ရေးအဖွဲ့တွင် ခေါင်းဆောင်တစ်ဦး ဖြစ်သည်။ ထိုစဉ်က မိခင်နှင့်ကလေး စောင့်ရှောက်ရေး အသင်းကြီးအတွက် သားဖွားဆေးရုံ လေးရုံ ဖွင့်လှစ်ရာ အတွင်းရေးမှူးအဖြစ် ဆောင်ရွက်သည်။ ၁၉၄၇-၄၈ များအတွင်း ရှားရှားပါးပါး အမျိုးသမီး သမာဓိမြို့ဝန်အဖြစ် တာဝန်ထမ်းခဲ့သည်။ ပါလီမန်ခေတ်တွင် နေရှင်နယ်ကောင်စီအမျိုးသမီးအဖွဲ့၊ တိရစ္ဆာန်များ ညှဉ်းပန်းခြင်းမှ ကာကွယ်ရေးအဖွဲ့၊ ကြက်ခြေနီ သူနာပြုတပ်ဖွဲ့၊ ကင်းထောက်အမျိုးသမီးအဖွဲ့၊ အကျဉ်းထောင်များ စစ်ဆေးရေးအဖွဲ့၊ ဆေးရုံများ စစ်ဆေးရေးအဖွဲ့ စသည့် လူမှုရေးဆိုင်ရာ အဖွဲ့အစည်းများ၌ ပါဝင်ဆောင်ရွက်သည်။ ယင်းသို့ လူမှုရေးဆိုင်ရာ ကြိုးပမ်းမှုများကြောင့် နိုင်ငံတော်မှ ဝဏ္ဏကျော်ထင်ဘွဲ့ ချီးမြှင့်သည်။

ဆက်စပ် 
 ခင်အုန်းမြ

ကိုးကား 

မြန်မာလူမျိုးများ အတ္ထုပ္ပတ္တိ